CELEX: 62010CN0531
Language: el
Date: 2010-11-16 00:00:00
Title: Υπόθεση C-531/10: Προσφυγή της 16ης Νοεμβρίου 2010 — Ευρωπαϊκή Επιτροπή κατά Σλοβακικής Δημοκρατίας

29.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 30/22
            
         Προσφυγή της 16ης Νοεμβρίου 2010 — Ευρωπαϊκή Επιτροπή κατά Σλοβακικής Δημοκρατίας
   (Υπόθεση C-531/10)
   ()
   2011/C 30/37
   Γλώσσα διαδικασίας: σλοβακική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: C. Zadra και J. Javorský)
   
      Καθής: Σλοβακική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, καθόσον το Υπουργείο Μεταφορών, Ταχυδρομείων και Τηλεπικοινωνιών της Σλοβακικής Δημοκρατίας συνήψε σύμβαση για την παροχή συμβουλευτικών υπηρεσιών διασυνοριακού χαρακτήρα χωρίς προηγούμενη δημοσίευση προκηρύξεως διαγωνισμού, η Σλοβακική Δημοκρατία παρέβη τις υποχρεώσεις που απορρέουν από την απαγόρευση των δυσμενών διακρίσεων και την αρχή της διαφάνειας που καθιερώνονται με τα άρθρα 49 και 56 ΣΛΕΕ και αναφέρονται στο άρθρο 2 της οδηγίας 2004/18/ΕΚ (1)·
            
         
               —
            
            
               να καταδικάσει τη Σλοβακική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Το Υπουργείο Μεταφορών, Ταχυδρομείων και Τηλεπικοινωνιών της Σλοβακικής Δημοκρατίας συνήψε σύμβαση για την παροχή υπηρεσιών διασυνοριακού χαρακτήρα λόγω της αξίας της συμβάσεως, της απαιτούμενης τεχνικής ικανότητας και του γεγονότος ότι ο προηγούμενος παρέχων τις υπηρεσίες ήταν εταιρία εγκατεστημένη σε άλλο κράτος μέλος. Η σύμβαση συνάφθηκε χωρίς προηγούμενη δημοσίευση προκηρύξεως. Κατ’ αυτόν τον τρόπο παραβιάσθηκε κατάφωρα η αρχή της διαφάνειας, καθώς δεν ενημερώθηκαν άλλοι οικονομικοί φορείς, πλην εκείνων στους οποίους το Υπουργείο επέλεξε να απευθυνθεί, για την ύπαρξη τέτοιας συμβάσεως και δεν είχαν τη δυνατότητα να υποβάλουν τη δική τους προσφορά. Παραβιάζοντας την αρχή της διαφάνειας το Υπουργείο παραβίασε ταυτοχρόνως και την απαγόρευση των δυσμενών διακρίσεων, καθόσον αντιμετώπισε κατά τρόπο διαφορετικό την ομάδα εταιριών την οποία ενημέρωσε σχετικά με τη δημόσια σύμβαση και την ομάδα των εταιριών που δεν ενημερώθηκαν — στην οποία συγκαταλέγονται και επιχειρήσεις οι οποίες είναι εγκατεστημένες εκτός της Σλοβακικής Δημοκρατίας — αλλά θα μπορούσαν ενδεχομένως να εκδηλώσουν ενδιαφέρον για τέτοια δημόσια σύμβαση. Δεδομένου ότι η ανάθεση του αντικειμένου της συμβάσεως δεν έγινε με ανοιχτή διαδικασία, το ίδιο το Υπουργείο δεν επωφελήθηκε των πλεονεκτημάτων τα οποία εν προκειμένω θα μπορούσε να αποκομίσει από την ύπαρξη της εσωτερικής αγοράς, χάρις στην οποία θα μπορούσε να του υποβληθεί συμφερότερη προσφορά για την παροχή συμβουλευτικών υπηρεσιών λόγω του μεγαλύτερου αριθμού εταιριών προερχομένων από την Ευρωπαϊκή Ένωση.
   
      (1)  Οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών συνάψεως δημόσιων συμβάσεων έργων, προμηθειών και υπηρεσιών (ΕΕ L 134, σ. 114).